ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3583/98

υποβολή: Alexandros Alavanos (GUE/NGL) προς την Επιτροπή

(3 Δεκεμβρίου 1998)

Θέμα: Περικοπές στο Επιχειρησιακό Πρόγραμμα "Τηλεπικοινωνίες" στην Ελλάδα

Στην απάντηση της ερώτησής μου Η-0859/98(1) η Επιτροπή δηλώνει ότι δυνάμει του άρθρου 4 της απόφασης για οικονομική ενίσχυση του επιχειρησιακού προγράμματος "Τηλεπικοινωνίες", ανήγγειλε στις ελληνικές αρχές την απόφασή της να αναστείλει τις πληρωμές του εν λόγω προγράμματος. Το άρθρο 4 όμως της ανωτέρω απόφασης ρητά αναφέρει ότι σε περίπτωση μη σεβασμού του χρονοδιαγράμματος εναρμόνισης ορισμένων οδηγιών περικόπτονται τα κονδύλια του ΕΤΠΑ. Η αναστολή πληρωμών αφορά ή όχι το υποπρόγραμμα 5 "Ανθρώπινοι" πόροι του Προγράμματος "Τηλεπικοινωνίες", που χρηματοδοτείται αποκλειστικά από το ΕΚΤ;

Απάντηση της κας Wulf-Mathies εξ ονόματος της Επιτροπής

(28 Ιανουαρίου 1999)

Η Επιτροπή, όπως ανέφερε στην απάντηση της στην προφορική ερώτηση Η-859/98 του Αξιότιμου Μέλους του Κοινοβουλίου που εδόθη κατά την διάρκεια της ώρας των ερωτήσεων στη σύνοδο του Οκτωβρίου 1998 του Κοινοβουλίου(2), ανακοίνωσε την αναστολή των πληρωμών που αφορούν το επιχειρησιακό πρόγραμμα (ΕΠ) των τηλεπικοινωνιών, που αποτελεί τμήμα του άξονος των υποδομών του κοινοτικού πλαισίου στήριξης για την Ελλάδα.

Οι ενέργειες επιμόρφωσης του υποπρογράμματος 5 συνδέονται αυστηρά με τις ενέργειες υποδομής και τις νέες υπηρεσίες που προβλέπονται στο εν λόγω ΕΠ. Οι ενέργειες αυτές για επιμόρφωση αποτελούν υποπρόγραμμα χωριστό για λόγους καθαρά διοικητικούς που αποσκοπούν στην καλύτερη δημοσιονομική διαχείριση κάθε ταμείου. Έτσι, η αναστολή των πληρωμών ισχύει για όλα τα κοινοτικά ταμεία που συμμετέχουν στη χρηματοδότηση του εν λόγω ΕΠ.

(1) Συζητήσεις του Ευρωπαϊκού Κοινοβουλίου (Οκτώβριος 1998).

(2) Συζητήσεις του Κοινοβουλίου (Οκτωβρίου 1998).
ΓΡΑΠΤΗ ΕΡΩΤΗΣΗ αρ θ. 3734/98 του Aline PAILLER προς το Συμβούλ ο. Διεθνής σύμβαση για τα δικαιώματα των διακινουμένων εργαζομένων



Επίσημη Εφημερίδα αριθ. C 297 της 15/10/1999 σ. 0096



ΓΡΑΠΤΗ ΕΡΩΤΗΣΗ E-3734/98 υποβολή: Aline Pailler (GUE/NGL) προς το Συμβούλιο (11 Δεκεμβρίου 1998) Θέμα: Διεθνής σύμβαση για τα δικαιώματα των διακινουμένων εργαζομένων Απαντώντας στην γραπτή ερώτησή μου Ε-2283/96(1), η Επιτροπή δήλωσε ότι κανένα κράτος μέλος δεν είχε κυρώσει τη διεθνή σύμβαση για τα δικαιώματα όλων των διακινούμενων εργαζομένων και των μελών της οικογενείας τους. Αποφάσισε το Συμβούλιο να αναπτύξει πρωτοβουλίες για να ενθαρρύνει τα μέλη να κυρώσουν τη Σύμβαση αυτή, όπως είχε ζητήσει το Ευρωπαϊκό Κοινοβούλιο στο ψήφισμά του σχετικά με τα δικαιώματα του ανθρώπου στην Ευρωπαϊκή Ένωση; Απάντηση (22 Απριλίου 1999) Το Συμβούλιο αναγνωρίζει τη σπουδαιότητα που αποδίδει το Ευρωπαϊκό Κοινοβούλιο στην εφαρμογή της Διεθνούς Σύμβασης για την Προστασία και τα Δικαιώματα όλων των διακινουμένων εργαζομένων και των μελών των οικογενειών τους, η οποία θεσπίστηκε με το ψήφισμα 45/158 της Γενικής Συνέλευσης των Ηνωμένων Εθνών στις 18 Δεκεμβρίου 1990. Ωστόσο το Συμβούλιο δεν έχει κληθεί ακόμα να ενθαρρύνει τα κράτη μέλη να προβούν στην επικύρωση της παρούσας σύμβασης. (1) ΕΕ C 365 της 4.12.1996, σελ. 103.
ΓΡΑΠΤΗ ΕΡΩΤΗΣΗ E-3848/98

υποβολή: Manuel Escolá Hernando (ARE) προς την Επιτροπή

(22 Δεκεμβρίου 1998)

Θέμα: Σταθμός του ΤΜΤ Μαδρίτης-Σαραγόσας

Μεταξύ των 14 προγραμμάτων προτεραιότητος του διευρωπαϊκού δικτύου μεταφορών που ενεκρίθησαν από το Συμβούλιο του Έσσεν περιλαμβάνεται η κατασκευή γραμμής μεγάλης ταχύτητος της Νότιας Ευρώπης η οποία θα συνδέσει τη Μαδρίτη με τη Σαραγόσα, τη Βαρκελώνη, το Περπινιάν και το Μονπελιέ.

Η κατασκευή της γραμμής αυτής θα καλύψει τη διαδρομή μεταξύ Σαραγόσας και Μαδρίτης ή Βαρκελώνης, για την οποία απαιτούνται σήμερα τρεισήμισυ ώρες, σε λίγο περισσότερο από μία ώρα και δεκαπέντε λεπτά, πράγμα που σημαίνει στην ουσία σημαντική προσέγγιση των πόλεων αυτών μεταξύ τους.

Παρά ταύτα, το πρόγραμα δεν εξετάζει τη δυνατότητα να γίνονται στάσεις στην Calatayud, πόλη μεταξύ Μαδρίτης και Σαραγόσας, η οποία είναι σήμερα σημαντικός σιδηροδρομικός κόμβος οι αναπτυξιακές δυνατότητες του οποίου θα μειωνόταν έτσι αισθητά.

Έχοντας υπόψη ότι προβλέπεται η σιδηροδρομική γραμμή μεγάλης ταχύτητας να διασχίσει το κέντρο της Calatayud και ότι η πόλη αυτή, λόγω διαστάσεων, πληθυσμού και σημασίας είναι η τέταρτη της Αραγωνίας, από διάφορους παράγοντες έχει ζητηθεί το ΤΜΤ να πραγματοποιεί στάσεις εκεί.

Δεν θεωρεί η Επιτροπή ότι θα ήταν λογικό, ορισμένα εάν όχι όλα τα καθημερινώς διερχόμενα από την πόλη αυτή τραίνα μεγάλης ταχύτητας, να πραγματοποιούν στάση;

Δεν θα απέβαινε με τον τρόπο αυτό το ευρωπαϊκό δίκτυο μεταφορών, τμήμα του οποίου είναι και το ΤΜΤ, και υπέρ των κατοίκων των μικρών ή μεσαίων πόλεων οι οποίοι συχνά αγνοούνται από τα ευρωπαϊκά προγράμματα;

Δεν θεωρεί η Επιτροπή ότι προτάσεις όπως αυτή συμβάλλουν στη χωροταξία του ευρωπαϊκού χώρου, αποτρέποντας την εγκατάλειψη της υπαίθρου και παρέχοντας αναπτυξιακές δυνατότητες σε πληθυσμούς οι οποίοι αλλοιώς δεν θα μπορούσαν να έχουν πρόσβαση σε αυτές;

Απάντηση του κ. Kinnock εξ ονόματος της Επιτροπής

(1 Μαρτίου 1999)

Προκειμένου για τα έργα κοινού ενδιαφέροντος στο πλαίσιο των διευρωπαϊκών δικτύων, η συνθήκη ΕΚ απαιτεί να είναι οικονομικώς βιώσιμα. Στην περίπτωση της κατασκευής νέων σιδηροτροχιών υψηλών ταχυτήτων - συχνά - τα έργα αυτά δεν μπορούν να επιτύχουν την απαιτούμενη ανταγωνιστικότητα παρά μόνο με τη μείωση του χρόνου ταξιδίου και την παρεμβολή σταθμών μεταξύ των κύριων αστικών κέντρων. Η σιδηροδρομική επιχείρηση οφείλει να υπολογίσει την οικονομική βιωσιμότητα του έργου λαμβάνοντας υπόψη την ενδεχόμενη αγορά επιβατών μεταξύ κάθε στάσεως. Η Επιτροπή δεν μπορεί να επηρεάσει την σχετική απόφαση των αρχών.

Ωστόσο, η Επιτροπή συμφωνεί ότι οι μικρού και μεσαίου μεγέθους πόλεις θα έπρεπε επίσης να είναι σε θέση να αποκομίσουν το μέγιστο δυνατό όφελος από το διευρωπαϊκό δίκτυο υψηλών ταχυτήτων και ότι απαιτούνται συμπληρωματικές λύσεις προκειμένου να εξασφαλιστεί η προσβασιμότητα και για τις πόλεις αυτές.
ΓΡΑΠΤΗ ΕΡΩΤΗΣΗ E-2195/98

υποβολή: Doeke Eisma (ELDR) προς την Επιτροπή

(14 Ιουλίου 1998)

Θέμα: Ευρωπαϊκά κονδύλια για τον αερολιμένα Niederrhein

Το ομόσπονδιακό κράτος της Βόρειας Ρηνανίας-Βεστφαλίας χορήγησε το ποσό των 850.000 γερμανικών μάρκων για την μετατροπή της στρατιωτικής αεροπορικής βάσης Laarbruch σε πολιτικό αερολιμένα με την επωνυμία Niederrhein.

1. Διατίθεται και σ' αυτόν οικονομική ενίσχυση από την Ένωση, και εάν ναι, τι ύψους;

2. Γνωρίζει η Επιτροπή ότι στην ολλανδική πλευρά των συνόρων η μετατροπή της αεροπορικής βάσης Laarbruch σε πολιτικό αερολιμένα έχει προκαλέσει εντονότατες αντιδράσεις;

3. Ποιες δυνατότητες διαθέτει ο ολλανδός πολίτης για να επηρεάσει την απόφαση αυτή;

4. Γνωρίζει η Επιτροπή εάν συντάσσεται έκθεση περιβαλλοντικών επιπτώσεων και, εάν ναι, ποια είναι η ακολουθητέα διαδικασία;

Απάντηση της κας Wulf-Mathies εξ ονόματος της Επιτροπής

(30 Σεπτεμβρίου 1998)

1. Η στρατιωτική χρήση του αερολιμένα θα σταματήσει το τέλος του 1999. Η αγροτική περιοχή γύρω από το Weeze θα αντιμετωπίσει απώλεια περίπου 2000 άμεσων και έμμεσων θέσεων απασχόλησης. Από το 1994 η περιοχή (Kreis Kleve και η κοινότητα του Weeze) ίδρυσαν υπηρεσία ανάπτυξης για να επιληφθεί των θεμάτων της πολιτικής επαναχρησιμοποίησης της αεροπορικής στρατιωτικής βάσης έκτασης 600 εκταρίων. Στα πλαίσια του προγράμματος Konver περίπου 1.4 εκατ. DM έχουν διατεθεί για αναλύσεις σχετικά με τους ρυπαντές εδάφους και τις μελέτες σκοπιμότητας. Έχει ξεκινήσει η τρίτη φάση των μελετών σκοπιμότητας και περιλαμβάνει περαιτέρω μελέτη χρήσης της βάσης για πολιτικούς σκοπούς ως ευρωπεριφερειακό κέντρο εναέριας κυκλοφορίας, εφοδιασμού και επιχειρήσεων, καθώς και την προετοιμασία μέτρων μετατροπής.

2. Η Επιτροπή δεν γνωρίζει την αντίθεση της Ολλανδικής μεθοριακής πλευράς. Έχει ενημερωθεί ότι οι Ολλανδοί εταίροι όπως το ELC (European Logistics Centre Venlo) και το Vereniging 5 MDN (Five Mode Distri network Arnhem - Nijmegen) μετέχουν στην υπηρεσία ανάπτυξης (Flughafen Niederrhein GmbH).

3. Η περιοχή και η Land Nordrhein-Westfalen πρόκειται να πραγματοποιήσουν την μετατροπή της βάσης για πολιτικούς και οικονομικούς σκοπούς από κοινού με την παραμεθόριο ολλανδική περιοχή και τους εκεί επενδυτές.

4. Εντούτοις, η επί του παρόντος ιδέα για την χρήση του αερολιμένα για πολιτικούς σκοπούς εμφανίζεται μόνο ως δυνατότητα. Η τελική επιλογή για τη λύση του προβλήματος για την περίοδο από το έτος 2000 εξαρτάται από τις προοπτικές της αγοράς. Επομένως, θέματα όπως η αξιολόγηση των επιπτώσεων στο περιβάλλον δεν έχουν ακόμη τεθεί στην ατζέντα.
ΓΡΑΠΤΗ ΕΡΩΤΗΣΗ E-3931/98

υποβολή: Concepció Ferrer (PPE) προς την Επιτροπή

(4 Ιανουαρίου 1999)

Θέμα: Περιφερειακά σύμφωνα υπέρ της ανάπτυξης

Στις 8, 9 και 10 του περασμένου Οκτωβρίου 1998, η Επιτροπή οργάνωσε στο Τουρκού (Φινλανδία) την πρώτη ανταλλαγή απόψεων σχετικά με την ανάπτυξη της υπαίθρου και την απασχόληση.

Με την ευκαιρία των ημερίδων αυτών, η Επιτροπή ανήγγειλε ότι μελετούσε τη δυνατότητα να παράσχει συμπληρωματική χρηματοδότηση για την προώθηση της μεταφοράς "ορθών πρακτικών" προκειμένου να υπάρξει μια σύνδεση με την προσεχή περίοδο προγραμματισμού των Διαρθρωτικών Ταμείων.

Μπορεί η Επιτροπή να μας ενημερώσει σε ποιά συμπεράσματα κατέληξε σε σχέση με το ζήτημα αυτό;

Απάντηση της κας Wulf-Mathies εξ ονόματος της Επιτροπής

(8 Φεβρουαρίου 1999)

Η ημερίδα ανταλλαγής απόψεων, στην οποία αναφέρεται το Αξιότιμο Μέλος του Κοινοβουλίου, διοργανώθηκε προς όφελος 89 τοπικών συμφώνων για την απασχόληση, επέτρεψε δε να πραγματοποιηθούν άνω των 700 διμερείς συναντήσεις.

Με την ευκαιρία αυτή, οι εκπρόσωποι της Επιτροπής έκαναν λόγο για κατάρχήν ενίσχυση της παρεχόμενης από την Κοινότητα τεχνικής αρωγής στα τοπικά σύμφωνα για την απασχόληση, με σκοπό να τους επιτρέψει να προετοιμάσουν την ένταξη των σχεδίων τους δράσης στη νέα περίοδο προγραμματισμού 2000-2006 των Διαρθρωτικών Ταμείων.

Στο παρόν στάδιο μελετώνται οι πρακτικές λεπτομέρειες μιας τέτοιας ενίσχυσης, που δεν θα υπερβαίνει κονδύλιο ύψους 100 000 ευρώ ανά σύμφωνο. Η συμπληρωματική αυτή χρηματοδότηση ούτως ή άλλως θα συνδέεται με τη αιτιολόγηση χρησιμοποίησης της ήδη χορηγηθείσας τεχνικής αρωγής και με την κατάρτιση προγράμματος εργασίας που θα καλύπτει την περίοδο μετά το 1999 και θα επικεντρώνεται στην τοπική προσαρμογή των χρήσιμων ορθών πρακτικών στα σχέδια δράσης των συμφώνων, όπως εκείνα που παρουσιάστηκαν στο πλαίσιο της ημερίδας ανταλλαγής απόψεων που οργανώθηκε στην πόλη Turku της Φινλανδίας.
ΓΡΑΠΤΗ ΕΡΩΤΗΣΗ P-3176/98

υποβολή: Jan Mulder (ELDR) προς την Επιτροπή

(12 Οκτωβρίου 1998)

Θέμα: Η εφαρμογή της οδηγίας για τα νιτρικά άλατα

Για την ορθή εφαρμογή της οδηγίας σχετικά με τα νιτρικά άλατα, ουσιαστικής σημασίας είναι ο κατάλληλος έλεγχος της περιεκτικότητας των υδάτων επιφανείας και του υδροφόρου ορίζοντα σε νιτρικά άλατα.

1. Μπορεί να ανακοινώσει η Επιτροπή εάν έχει θεσπισθεί νομοθεσία η οποία να ορίζει τον τρόπο και τον τόπο μέτρησης της περιεκτικότητας του υδροφόρου ορίζοντα σε νιτρικά άλατα (σύμφωνα με τις διατάξεις του παραρτήματος Ι της Οδηγίας);

2. Κρίνει η Επιτροπή ότι η μέτρηση της περιεκτικότητας των υδάτων σε νιτρικά άλατα πραγματοποιείται ομοιόμορφα σε όλα τα κράτη μέλη;

3. Είναι η Επιτροπή σε θέση να εγγυηθεί ότι μέσω των μετρήσεων τίθενται στη διάθεση των αρμοδίων φορέων τα αποτελέσματα ερευνών που επιτρέπουν επίσης την ανάλογη σύγκριση των διαφόρων τύπων εδάφους;

Απάντηση της κας Bjerregaard εξ ονόματος της Επιτροπής

(9 Νοεμβρίου 1998)

Το άρθρο 6 παράγραφος 2 της οδηγίας 91/676/EOK σχετικά με την προστασία των υδάτων από τη νιτρορύπανση γεωργικής προέλευσης(1) ορίζει ότι "χρησιμοποιούνται οι μέθοδοι μετρήσεων αναφοράς που εκτίθενται στο παράρτημα IV". Το παράρτημα IV προβλέπει ότι οι "οι αζωτούχες ενώσεις μετρώνται με τη μέθοδο που περιγράφεται στην οδηγία 77/535/ΕΟΚ της Επιτροπής της 22 Οκτωβρίου 1977 περί προσεγγίσεως των νομοθεσιών των κρατών μελών των σχετικών με τις μεθόδους δειγματοληψίας και αναλύσεως των λιπασμάτων(2), όπως τροποποιήθηκε τελευταία από την οδηγία 89/519/ΕΟΚ(3)".

Όσον αφορά τη χημική ανάλυση, η μέθοδος αναφοράς καθορίζεται στο παράρτημα IV. Η δειγματοληψία ωστόσο δεν εκτελείται με ομοιόμορφο τρόπο. Αυτή τη στιγμή, η Επιτροπή εκπονεί κατευθυντήριες γραμμές για την παρακολούθηση, σύμφωνα με την παράγραφο 6 του άρθρου 5, καθώς και για τον τρόπο υποβολής εκθέσεων, σύμφωνα με το άρθρο 10, ώστε οι μετρήσεις να εκτελούνται στο μέλλον με πιο ομοιόμορφο τρόπο αλλά λαμβάνοντας υπόψη τις διαφορετικές περιβαλλοντικές συνθήκες στις διάφορες περιοχές της Κοινότητας. Οι προτάσεις είναι πιθανό να υποβληθούν στα κράτη μέλη κατά το πρώτο εξάμηνο του 1999.

Το άρθρο 1 ορίζει ότι η οδηγία αποβλέπει στη μείωση της ρύπανσης των υδάτων που προκαλείται άμεσα ή έμμεσα από νιτρικά ιόντα γεωργικής προελεύσης και στην πρόληψη της περαιτέρω ρύπανσης αυτού του είδους. Δεν συνδέεται με οποιοδήποτε συγκεκριμένο τύπο εδάφους.

(1) ΕΕ L 375 της 31.12.1991.

(2) ΕΕ L 213 της 22.8.1977.

(3) ΕΕ L 265 της 12.9.1989.
ΓΡΑΠΤΗ ΕΡΩΤΗΣΗ E-4006/98

υποβολή: Jesús Cabezón Alonso (PSE) προς την Επιτροπή

(5 Ιανουαρίου 1999)

Θέμα: Αθέμιτος ανταγωνισμός των ναυπηγείων της Νοτίου Κορέας

Τα ευρωπαϊκά ναυπηγεία υφίστανται σοβαρό αθέμιτο ανταγωνισμό εκ μέρους των ναυπηγείων της Νοτίου Κορέας, χώρας που χρησιμοποιεί δάνεια του Διεθνούς Νομισματικού Ταμείου (ΔΝΤ) για να προσφέρει πολύ χαμηλότερες τιμές.

Θεωρεί η Επιτροπή ότι είναι ορθό η Νότιος Κορέα να χρησιμοποιεί τα δάνεια του ΔΝΤ γι' αυτές τις ενέργειες αθέμιτου ανταγωνισμού εκ μέρους των ναυπηγείων της;

Ποια μέτρα προτίθεται η Επιτροπή να προτείνει ή να δεχθεί για να αποφευχθεί αυτό το φαινόμενο ανταγωνισμού εκ μέρους των κορεατικών ναυπηγείων και να ενισχυθούν οι δραστηριότητες των ευρωπαϊκών ναυπηγείων;

Απάντηση του Sir Leon Brittan εξ ονόματος της Επιτροπής

(3 Μαρτίου 1999)

Η Επιτροπή παρακολουθεί προσεκτικά τις εξελίξεις της οικονομικής κρίσης στην Ασία και τις επιπτώσεις της στον τομέα της ευρωπαϊκής ναυπηγικής βιομηχανίας. Για το λόγο αυτό, επαγρυπνά για τη χρησιμοποίηση χρηματοδοτικής ενίσχυσης που χορηγείται από τους διεθνείς οργανισμούς στην Κορέα.

Κατά το τελευταίο ταξίδι του στην Κορέα, ο Sir Leon Brittan επανέλαβε ότι οι οικονομικοί όμιλοι που ελέγχουν τα κορεατικά ναυπηγεία, δεν δικαιούνται καμιάς ευνοϊκής μεταχείρισης από το κράτος.

Από την πλευρά του, ο Επίτροπος κ. Bangemann είχε και αυτός την ευκαιρία, κατά το Συμβούλιο των Υπουργών Βιομηχανίας της 16ης Νοεμβρίου, να υποβάλει μια έκθεση για αυτό το θέμα και για τις ενέργειες που έχουν αναληφθεί από την Επιτροπή. Έχοντας την υποστήριξη του Συμβουλίου για την αναγκαιότητα ανάληψης δράσης για να εκλείψει κάθε αθέμιτος ανταγωνισμός, πρότεινε στα κράτη μέλη να ασκήσουν την επιρροή τους στο πλαίσιο του Διεθνούς Νομισματικού Ταμείου (ΔΝΤ) για να εξασφαλίσουν την τήρηση εκ μέρους της Κορέας, των όρων που επιβλήθηκαν σε αντάλλαγμα της διεθνούς ενίσχυσης.

Ως τώρα, η Επιτροπή δεν έχει επαρκή στοιχεία που θα της επέτρεπαν να θεωρήσει ότι η Κορέα δεν εκπλήρωσε τις υποχρεώσεις που της επιβάλλουν οι διεθνείς κανόνες. Κατά το παρόν στάδιο, οι εκθέσεις των υπηρεσιών του ΔΝΤ δεν αναφέρουν τη χρησιμοποίηση των πόρων του ΔΝΤ για τη χρηματοδότηση βιομηχανικών τομέων και συγκεκριμένα των κορεατικών ναυπηγείων.

Τέλος, η Επιτροπή πληροφορεί το Αξιότιμο Μέλος του Κοινοβουλίου ότι ο νέος κανονισμός περί ενισχύσεως της ναυπηγικής βιομηχανίας (ΕΚ) 1540/98 του Συμβουλίου της 29ης Ιουνίου 1998(1), τέθηκε σε ισχύ την 1η Ιανουαρίου 1999. Λόγω της μη ύπαρξης διεθνούς συμφωνίας σε αυτόν τον τομέα (συμφωνίας στο πλαίσιο του Οργανισμού οικονομικής συνεργασίας και ανάπτυξης), στόχος της είναι να βελτιώσει την ανταγωνιστικότητα των ευρωπαϊκών ναυπηγείων, μέσω μιας κατάλληλης πολιτικής ενισχύσεων, έτσι ώστε να καλυφθεί η απόσταση που τα χωρίζει από τους διεθνείς ανταγωνιστές τους, και κυρίως από την Ιαπωνία και την Κορέα.

(1) ΕΕ L 202 της 18.7.1998.
ΓΡΑΠΤΗ ΕΡΩΤΗΣΗ E-3173/98

υποβολή: Katerina Daskalaki (UPE) προς την Επιτροπή

(27 Οκτωβρίου 1998)

Θέμα: Συμμετοχή των ελληνικών Μ.Κ.Ο. στα προγράμματα επείγουσας ανθρωπιστικής βοήθειας

Από το 1991 που ιδρύθηκε η Διεύθυνση της ECHO, ένα μεγάλο χρηματικό ποσόν έχει διατεθεί στη συνεργασία με τους εταίρους της. Η διαχείριση των προγραμμάτων αυτών από τους εταίρους γίνεται υπό συνθήκες πίεσης και εγρήγορσης οι οποίες ενδέχεται να επηρεάζουν τα κριτήρια επιλογής των εταίρων, τα οποία πρέπει να παρέχουν τις εξής εγγυήσεις: α) εξασφάλιση της διαφάνειας και αποτελεσματικότητας της διαχείρισης στις δύσκολες αυτές συνθήκες και β) εξασφάλιση της συμμετοχής οργανισμών εδρευόντων σε όλα τα κράτη μέλη.

Ερωτάται η Επιτροπή: Ποια είναι τα βασικότερα των κριτηρίων αυτών και, συγκεκριμένα, ποια είναι η συμμετοχή των ελληνικών Μ.Κ.Ο. στα προγράμματα επείγουσας ανθρωπιστικής βοήθειας (σε ποιους τομείς, σε ποιες γεωγραφικές περιοχές και χώρες); Ποια ποσά έχουν διαχειριστεί οι ελληνικοί Μ.Κ.Ο. στο πλαίσιο σχετικών προγραμμάτων;

Απάντηση της κυρίας Bonino εξ ονόματος της Επιτροπής

(25 Νοεμβρίου 1998)

Για την επιλογή των μη κυβερνητικών οργανώσεων (ΜΚΟ) υλοποίησης των ανθρωπιστικών επιχειρήσεων, η αξιολόγηση της Επιτροπής βασίσθηκε στα κριτήρια που περιλαμβάνονται στον κανονισμό (ΕΚ) 1257/96 του Συμβουλίου, της 20ης Ιουνίου 1996, σχετικά με την ανθρωπιστική βοήθεια(1), δηλαδή: την ικανότητά τους διοικητικής και δημοσιονομικής διαχείρισης, την τεχνική τους ικανότητά και την ικανότητα διοικητικής μέριμνας σε σχέση με την προβλεπόμενη ενέργεια, την εμπειρία τους στον τομέα της ανθρωπιστικής βοήθειας και, ενδεχομένως, στην τρίτη χώρα που ενδιαφέρεται για την εν λόγω ανθρωπιστική επιχείρηση, τα αποτελέσματα προηγούμενων ενεργειών τους καθώς και την αμεροληψία τους.

Ο αριθμός συμβάσεων που έχουν συναφθεί με τις ελληνικές ΜΚΟ για ανθρωπιστικές επιχειρήσεις έχει αυξηθεί αισθητά κατά τη διάρκεια των τελευταίων ετών. Έτσι, περάσαμε από 2 συμβάσεις το 1996 σε 6 το 1997 και 1998. Οι ελληνικές ΜΚΟ και τα χορηγούμενα ποσά στο πλαίσιο των συμβάσεων αυτών ήταν τα εξής: Ελληνική Επιτροπή Διεθνούς Δημοκρατικής Αλληλεγγύης: 820.000 ECU (5 συμβάσεις), Ελληνικός Ερυθρός Σταυρός: 150.000 ECU (1 σύμβαση), Δήμητρα Κεσσάπ: 385.000 ECU (1 σύμβαση), Ιατροί του Κόσμου: 1.070.000 ECU (7 συμβάσεις).

Οι χρηματοδοτούμενες ελληνικές ΜΚΟ δραστηριοποιούνται κυρίως στον υγειονομικό, τον επισιτιστικό τομέα καθώς και στον τομέα της άμεσης αποκατάστασης. Οι χώρες στις οποίες παρεμβαίνουν είναι ο Λίβανος, η Αλβανία, η Ιορδανία, το Ισραήλ, το Αζερμπαϊντζάν και η Γεωργία.

Η Επιτροπή, σεβόμενη τα κριτήρια που αναφέρθηκαν παραπάνω, επιθυμεί να ενθαρρύνει τη συμμετοχή των ελληνικών ΜΚΟ στα κοινοτικά ανθρωπιστικά προγράμματα και αποδίδει ιδιαίτερη σημασία στην κατάρτιση του προσωπικού τους. Στο πλαίσιο αυτό, προβλέπει κυρίως ειδικευμένα μαθήματα κατάρτισης ώστε να μπορούν να εξοικειωθούν με τις διαδικασίες του πλαισίου της νέας σύμβασης συνεργασίας που θα αρχίσει να ισχύει τον Ιανουάριο του 1999.

(1) ΕΕ L 163 της 2.7.1996.
ΓΡΑΠΤΗ ΕΡΩΤΗΣΗ E-3838/98

υποβολή: Antoni Gutiérrez Díaz (GUE/NGL) προς την Επιτροπή

(22 Δεκεμβρίου 1998)

Θέμα: Μεταγραφές ποδοσφαιριστών

Οι μεταγραφές επαγγελματιών παικτών και ιδίως ποδοσφαιριστών, εκτός του ότι φθάνουν αστρονομικά ποσά, έχουν μετατραπεί σε έναν μηχανισμό κερδοσκοπίας και περιορισμού της ελεύθερης κυκλοφορίας των ποδοσφαιριστών εντός της Ευρωπαϊκής Ένωσης.

Τι προτίθεται να πράξει η Επιτροπή για να διορθώσει αυτή την κατάσταση;

Απάντηση του κ. Van Miert εξ ονόματος της Επιτροπής

(27 Ιανουαρίου 1999)

Μετά την έκδοση της απόφασης του Δικαστηρίου της 15ης Δεκεμβρίου 1995, στην υπόθεση Bosman(1), απαγορεύεται η καταβολή αποζημίωσης που δεν αφορά δαπάνες κατάρτισης στις διεθνείς μετεγγραφές, εντός του Ευρωπαϊκού Οικονομικού Χώρου (ΕΟΧ), κοινοτικών παικτών που ήταν ή έγιναν επαγγελματίες, κατά τη λήξη του συμβολαίου τους. Το Δικαστήριο δεν αποφάνθηκε σε ότι αφορά την καταβολή αποζημιώσεων σε άλλες περιπτώσεις, όπως οι μετεγγραφές μη κοινοτικών παικτών, οι μετεγγραφές παικτών πριν από τη λήξη του συμβολαίου τους καθώς και οι εθνικές μετεγγραφές.

Η Επιτροπή μεριμνά για τη συμμόρφωση με την απόφαση Bosman. Εκτιμά εξάλλου ότι η συνέχιση εφαρμογής του διεθνούς συστήματος μετεγγραφών της Fιdιration internationale de football associations (FIFA) και της Union des associations europιennes de football (UEFA) σε περιπτώσεις άλλες από αυτές που καλύπτει η εν λόγω απόφαση ενδέχεται να αποτελεί παράβαση του άρθρου 85 της συνθήκης ΕΚ. Το ίδιο ισχύει και για την υποχρέωση που επιβάλλει η FIFA στις εθνικές ομοσπονδίες να καθιερώνουν εθνικά συστήματα μετεγγραφών.

Για το λόγο αυτό και αναγνωρίζοντας την ανάγκη να ενθαρρυνθεί η πρόσληψη και κατάρτιση νέων παικτών, η Επιτροπή, έπειτα από την έκδοση της απόφασης Bosman, κάλεσε τις αρμόδιες οργανώσεις να της υποβάλλουν ένα σύστημα εναλλακτικό του διεθνούς συστήματος μετεγγραφών. Ελλείψει αποδεκτής πρότασης, η Επιτροπή απέστειλε στην FIFA στις 15 Δεκεμβρίου 1998 κοινοποίηση αιτιάσεων. Με την κίνηση αυτή η Επιτροπή αποσκοπεί στην οριστική κατάργηση όλων των συστημάτων μετεγγραφών βάσει αποζημιώσεων που δεν αφορούν τις πραγματικές δαπάνες κατάρτισης. Κατ' αυτόν τον τρόπο δίνει απάντηση σε πολλές καταγγελίες και ευελπιστεί ότι η FIFA θα υποχρεωθεί να εφαρμόσει ένα σύστημα σύμφωνο με τους κανόνες της συνθήκης ΕΚ που θα εξασφαλίζει την κατάρτιση νέων παικτών.

(1) Υπόθεση C-415-93, Συλλογή 1995, σ. Ι-4921.
ΓΡΑΠΤΗ ΕΡΩΤΗΣΗ E-3582/98

υποβολή: Alexandros Alavanos (GUE/NGL) προς την Επιτροπή

(3 Δεκεμβρίου 1998)

Θέμα: Απαγόρευση χρήσης αντιβιοτικών στα ζώα

Σύμφωνα με επιστημονικό πόρισμα που συζητήθηκε πρόσφατα σε διεθνές ιατρικό συνέδριο στην Κοπεγχάγη, η άνευ ελέγχου χορήγηση αντιβιοτικών φαρμάκων για την πάχυνση ή τη θεραπεία ζώων και ψαριών δημιουργεί σοβαρά προβλήματα στο ανοσοποιητικό σύστημα του ανθρώπου και εγκυμονεί κινδύνους στην ανθρώπινη υγεία.

Επειδή η προστασία της υγείας των καταναλωτών αποτελεί θέμα πρώτης προτεραιότητας για την ΕΕ, ερωτάται η Επιτροπή: Προτίθεται να προχωρήσει άμεσα στη λήψη μέτρων ώστε να απαγορευθεί η χρήση αντιβιοτικών στη διατροφή των ζώων;

Απάντηση της κ. Fischler εξ ονόματος της Επιτροπής

(4 Φεβρουαρίου 1999)

πως τονίστηκε στα πορίσματα της διάσκεψης της Παγκόσμιας Οργάνωσης Υγείας, τον Οκτώβριο του 1997 στο Βερολίνο, της Οικονομικής και Κοινωνικής Επιτροπής, του Διεθνούς Γραφείου Επιζωοτιών και της Διάσκεψης της Κοπεγχάγης, το Σεπτέμβριο του 1998, σχετικά με τη μικροβιακή απελή, η αντίσταση στα αντιβιοτικά πρέπει να θεωρηθεί ως σοβαρό πρόβλημα, πολύπλοκο και με διεθνή διάσταση.

Από μέρους τους, το Συμβούλιο και η Επιτροπή δήλωσαν στις 14 Δεκεμβρίου 1998, κατά τη συνεδρίαση των Υπουργών Γεωργίας, ότι είναι απαραίτητη η πρόληψη της ανάπτυξης αντιστάσεων στα αντιβιοτικά που χρησιμοποιούνται στην ιατρική. Η δήλωση αυτή ενισχύει τη γνώμη που διατυπώθηκε από την Επιτροπή και το Συμβούλιο κατά τη συνεδρίαση των Υπουργών Υγείας στις 12 Νοεμβρίου 1998.

Ο εν λόγω γενικός προβληματισμός γύρω από την αντίσταση στα αντιβιοτικά, καθώς και η βούληση να ληφθεί υπόψη η αρχή της πρόληψης, ώθησαν το Συμβούλιο να εγκρίνει, στις 17 Δεκεμβρίου 1998(1), την πρόταση που υπέβαλε η Επιτροπή σχετικά με την απαγόρευση τεσσάρων αντιβιοτικών που χρησιμοποιούνται στις ζωοτροφές, έτσι ώστε η χρήση τους ή η χρήση αντιβιοτικών που ανήκουν στην ίδια οικογένεια αντιβιοτικών, να περιορίζεται αποκλειστικά στην ιατρική.

Με αίτημα της Επιτροπής, η διευθύνουσα επιστημονική επιτροπή πρέπει να εκδώσει γενική γνώμη επί του θέματος της αντίστασης στους αντιμικροβιακούς παράγοντες, λαμβάνοντας υπόψη τη χρήση των εν λόγω ουσιών στην ιατρική και την κτηνιατρική, στις ζωοτροφές και στο φυτοϋγειονομικό τομέα.

(1) έγγρ. COM(98)763 τελικό.